Проект

З А К О Н
за изменение и допълнение на закона за радиото и телевизията
(обн., ДВ, бр. 138 от 1998 г.; изм., бр. 81 от 1999 г., изм. и доп. бр. 79 от 2000 г.)

§ 1. Заглавието на глава втора се изменя така:
“Съвет за електронни медии”

§ 2. Чл. 25 се изменя така:
„Чл. 25. Член на Съвета за eлектронни медии може да бъде лице с българско гражданство, което има местожителство на територията на страната, висше образование и професионален опит в областта на електронните медии, който включва не по-малко от пет годишен трудов стаж в радио- или телевизионна организация, или в областта на далекосъобщенията, или пет годишен трудов стаж като хабилитиран преподавател в областта на медиите или далекосъобщенията.“

§ 3. Член 27, алинея 1, точка 1 се изменя така:
“1. Да заемат друга платена длъжност по трудов договор.”

§ 4. В чл. 30 се правят следните изменения и допълнения:
1. Алинея 2 се изменя така:
„(2) Освобождаването на член на Съвета за електронни медии се извършва от органа, който го е избрал или назначил:“
2. Точка 1 на алинея 2 се изменя така:
“1. при постъпване на писмено заявление, подадено до органа, който е избрал или назначил съответния член на СЕМ.”
3. В ал. 2 се създава нова точка 4:
 „4. при извършване на нарушения на този закон или извършване на действия, влизащи в противоречие с обществения характер на заеманата длъжност и накърняващи нейния престиж.“
4. Алинея 4 се отменя.

§ 5. Член 38 се изменя така:
думите “по чл. 30, ал. 2, т. 2 и 3” се заличават.

§ 6. Алинея 2 на чл. 61 се отменя.

§ 7. В член 66, алинея 1, след края на изречението се поставя запетая и се добавят думите: ”които включително трябва да имат не по-малко от пет годишен трудов стаж в радио, за кандидати за генерални директори на БНР и не по-малко от пет годишен трудов стаж в телевизия, за кандидати за генерален директор на БНТ, от които не по-малко от една година и половина трудов стаж на ръководна длъжност.”

Преходни разпоредби

§ 8. Навсякъде в текста на закона думите “Национален съвет за радио и телевизия” се заменят с думите “Съвет за електронни медии”

§ 9. В срок от две седмици от датата на влизане на закона в сила Народното събрание и Президентът на републиката освобождават досегашните членове на Националния съвет за радио и телевизия, които не отговарят на изискванията на закона и избират, съответно назначават, на тяхно място нови членове. В този случай разпоредбата на чл. 30, ал. 3 на ЗРТ не се прилага.

§ 10. Съставът на Съвета за електронни медии се обновява по жребий, по реда, посочен в § 5. на Преходните и заключителни разпоредби на закона за радиото и телевизията. След влизане в сила на този закон за изменение и допълнение на закона за радиото и телевизията, сроковете, посочени в § 5, ал. 3 и ал. 4 на ПЗР ЗРТ започват да текат отначало.

Законът е приет от ХХХІХ Народно събрание на ....................... и е подпечатан с официалния печат на Народното събрание.

10 септември 2001 г.					Вносител: Милена Милотинова и група 
народни представители
 
МОТИВИ
към Закона за изменение и допълнение
на закона за радиото и телевизията

Предлаганият законопроект за изменение и допълнение на закона за радиото и телевизията има за цел да отговори на обществените очаквания и многократно декларираното от представители на професионалната общност желание за повишаване на експертното начало в дейността на Националния съвет за радио и телевизия и в крайна сметка – на неговия авторитет. Досегашната практика показа, че регулаторните органи в сферата на медиите са натоварени със специфични задачи, изпълнението на които предполага задълбочени експертни знания за целите, функционирането и управлението на електронните медии и които изискват определено, високо, ниво на професионализъм и специализирана подготовка от членовете на такъв орган.
На първо място се предлага органът да бъде преименуван от “Национален съвет за радио и телевизия” на “Съвет за електронни медии”. Тази промяна се налага поради това, че абревиатурата “НСРТ”, под която този орган придоби гражданственост, стана повод за осмиване и допринесе за подкопаването на неговия авторитет. На второ място, ограничаването на семантично ниво на периметъра на дейността на този орган до “радиото и телевизията” не държи сметка за развитието на новите медийни технологии, което би наложило неговите регулаторни функции да се разпрострат върху по-широк периметър. В този смисъл дефинирането на органа като “Съвет за електронни медии” съдържа предпоставка за едно бъдещо разширяване на неговите функции и в сферата на новите комуникационни технологии.
С предлаганото изменение на чл. 25 от ЗРТ се въвежда допълнително изискване към членовете на НСРТ – минимум пет годишен трудов стаж в радио- или телевизионна организация, или в сферата на далекосъобщенията. Това е един обективен критерий, който не подлежи на субективни интерпретации, въвеждането на който ще гарантира, че членовете на този толкова важен орган ще бъдат избирани предимно от средите на професионалната общност. Искане, което многократно бе издигано и аргументирано от страна на професионалната общност и на неправителствени организации и, което е попътно на политиката на въвеждане на професионализъм на всички нива.
Предлаганото изменение на чл. 30, ал. 2 на ЗРТ има за цел да отстрани едно очевидно недоразумение, доколкото при досегашната редакция освобождаването на член на НСРТ става от самия орган. В тази връзка се предлага и промяна в редакцията на т. 1 на ал. 2 на същия член.
Допълнението на същата алинея с нова точка 4. има за цел въвеждането на допълнително изискване към членовете на НСРТ, което респективно може да бъде основание за тяхно освобождаване. Подобно основание е познато при други аналогични независими органи, като напр. Комисията за защита на конкуренцията. Във формулировката на тази точка се държи сметка и се отчитат важните обществени функции на членовете на СЕМ, от чиято дейност зависи в голяма степен реализирането на свободата на словото в България. В този смисъл този текст е важна гаранция за това, че те ще изпълняват тези си функции с нужното чувство за отговорност към обществото, към органа, чиито членове са и към институциите, които са ги избрали или назначили. Предлаганият текст отговаря на обществените очаквания за повишаване на критериите към членовете на този орган, заявени многократно в публичните дебати.
Промяната на текста на чл. 38 се налага във връзка със синхронизирането му със съответните други изменения, доколкото актовете на Народното събрание и на Президента на републиката не могат да бъдат атакувани по съдебен ред. Отпадането на ал. 2 на чл. 61 ЗРТ се предлага поради противоречието му с основните принципи на трудовото законодателство.
В чл. 66, ал. 1 се добавя едно допълнително квалификационно изискване към кандидатите за длъжностите генерален директор на БНР и БНТ, което е допълнителна гаранция, че ще бъдат подбирани такива личности, които имат необходимия опит за управление на тези сложни организации.
Смятаме, че с така предлаганите изменения, без да се засягат принципите на конституиране и функциониране на досегашния Национален съвет за радио и телевизия, се отговаря на очакванията на обществото и на самите членове на органа за повишаване на експертността му, което е и сериозна гаранция за неговата и на членовете му независимост от политически и други влияния.

10 септември 2001 г.					Вносител: Милена Милотинова и група 
народни представители